ไฟแนนซ์ทูเดย์
โดย...ภูคา
22 เม.ย. 2559

โดย...ภูคา 
...เรื่องการติดตามงานที่กระทรวงการคลังต้องยกให้ สมคิด จาตุศรีพิทักษ์ รองนายกรัฐมนตรี ที่พักหลังๆ นี้หมั่นคอยมาร่วมประชุมที่คลังบ่อยๆ ใน 1 สัปดาห์อย่างน้อยๆ ต้องมา 1-2 ครั้ง เหมือนว่าจะชอบคุยกับข้าราชการที่กระทรวงการคลัง แถมล่าสุดยังบ่นกับนักข่าวว่าก๋วยเตี๋ยวเรือเจ้าประจำหลังกระทรวงยังขายอยู่มั้ย คล้ายๆ จะอยากกิน แบบนี้ทางกระทรวงน่าจะจัดห้องทำงานให้ท่านสักห้องหนึ่งก็น่าจะดี
...เห็นออมสินเตรียมงบ 2,600 ล้านบาท เพื่อเปิดเออร์ลี่รีไทร์พนักงาน ตั้งเป้าคนเข้าโครงการไว้ถึง 600 คน พอวกกลับมาดูโครงการเออร์ลี่รีไทร์ของ เอสเอ็มอีแบงก์ ที่เปิดรับสมัครไปก่อนหน้า ปรากฏว่ามีคนเข้าโครงการแค่ 6 คน จากเป้าหมายจะดึงผู้บริหารระดับผู้อำนวยการที่มีอายุตั้งแต่ 54 ปีขึ้นไปเข้าโครงการนี้สัก 30-40 คน เพื่อปรับโครงสร้างองค์กรใหม่ สุดท้ายกลายเป็นคนที่อยากให้ออกก็ยังไม่ยอมลาออกไปซะอย่างนั้น ส่วนหนึ่งน่าจะเป็นเพราะค่าเฉลี่ยเงินชดเชยยังไม่ถูกใจได้คนละ 15-20 เดือน เพราะเอสเอ็มอีแบงก์ก่อตั้งมาไม่นาน อายุงานที่นำมาคำนวณเงินชดเชยเลยยังไม่มากพอ